શી જિનપિંગ એવું કરી શકશે એવું તેના ટેકેદારો માને છે. માનવું પડે તેમ છે, કેમ કે માઓ પછી ડેન્ગના શાસનથી સ્થિરતા આવી. તે પછીના બે પ્રમુખોએ તેને આગળ વધારી અને મહેલનો પાયો નાખવાની શરૂઆત કરી. જિનપિંગે તેના પર ઇમારત ખડી કરી દીધી છે. બહુ ઝડપી આર્થિક પ્રગતિ જિનપિંગ પહેલાં જ શરૂ થઈ ગઈ હતી, પણ તેમાં એફિશિયન્સી દાખલ કરીને તેની ગતિને એકદમ તેજ કરી દેવાઈ છે. જિનપિંગે સત્તા સંભાળી ત્યારે તેમણે પોતાની પ્રાયોરિટી ભ્રષ્ટાચારની નાબૂદી રાખી હતી. ચીન ઓલરેડી પ્રગતિ કરવા લાગ્યું હતું. સામ્યવાદના બંધનો તોડીને મૂડીવાદને દાખલ કરી દેવાયો હતો, પણ સાથોસાથ અનહદ ભ્રષ્ટાચાર પેસી ગયો હતો. ચીની વસ્તુઓ જેટલી બદનામ હતી, તેટલો જ ચીનનો ભ્રષ્ટાચાર પણ મશહૂર થયો હતો. હતો નહીં છે એમ કહેવું પડે, કેમ કે ચીનમાં ભ્રષ્ટાચાર નાબૂદ થઈ ગયો તેવું માનવા કોઈ તૈયાર નથી. પણ ભ્રષ્ટાચારને કારણે પ્રગતિની ગતિ ધીમી પડી રહી હતી તે ગતિ જિનપિંગે તેજ કરી દીધી છે.